आनंद प्रधान ने अपनी बहस का दायरा काफी व्यापक बना दिया जिसके चलते बहस के मुद्दे भी बहुआयामी होते चले गये, लेकिन उन्होंने अपनी बातों में रोचकता को बरकरार रखा. मिशन से प्रोफेशन की तरफ पत्रकारिता की शिफ्टिंग पर भी बहस हुई. ऐसी बहसों में अक्सर बेनेट एंड कोलमेन यानी टाइम्स ऑफ इंडिया घराने जरूर लपेटे में आते हैं, सो आये. प्रधान ने विनीत जैन से लेकर समीर जैन के किस्से सुनाये कि कैसे इस घराने ने समाचारों को टूथ पेस्ट और साबुन की तरह महज एक प्रोडक्ट के रूप में पेश करने की परम्परा शुरू की, जिसे बाद में अन्य मीडिया घरानों ने फॉलो किया. जब खबर, खबर के बजाये उत्पाद बन जाये तो उसे बाजार की चाल से चलनी पड़ी नतीजा यह हुआ कि पत्रकारिता ने पीआरओ की जिम्मेदारी भी अपने कांधों पर लेली, नतीजा सामने है.